FI Euroopan unionin virallinen lehti L 353/43

KOMISSION TÄYTÄNTÖÖNPANOASETUS (EU) N:o 1419/2013,

annettu 17 päivänä joulukuuta 2013,

tuottajaorganisaatioiden ja toimialakohtaisten organisaatioiden hyväksynnästä, tuottajaorganisaatioiden ja toimialakohtaisten organisaatioiden sääntöjen laajentamisesta sekä kalastus- ja vesiviljelytuotealan yhteisestä markkinajärjestelystä annetussa Euroopan parlamentin ja neuvoston asetuksessa (EU) N:o 1379/2013 säädettyjen käynnistyshintojen julkaisemisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalastus- ja vesiviljelytuotteiden yhteisestä markkinajärjestelystä 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1379/2013 (1) ja erityisesti sen 21, 27 ja 32 artiklan,

sekä katsoo seuraavaa:

(1) Asetuksessa (EU) N:o 1379/2013 säädetään tuottajaorganisaatioiden ja toimialakohtaisten organisaatioiden hyväksynnästä, tuottajaorganisaatioiden ja toimialakohtaisten organisaatioiden sääntöjen laajentamisesta sekä varastointimekanismin käynnistyshintojen vahvistamisesta.

(2) On tarpeen täsmentää tuottajaorganisaatioiden ja toimialakohtaisten organisaatioiden hyväksynnän hakemista ja peruuttamista koskevat määräajat, menettelyt ja muoto sekä muoto, määräajat ja menettelyt ilmoitukselle, joka jäsenvaltioiden on annettava komissiolle hyväksynnän myöntämistä tai peruuttamista koskevista päätöksistään.

(3) On tarpeen määrittää, missä muodossa ja miten jäsenvaltioiden on ilmoitettava komissiolle niistä tuottajaorganisaatioiden ja toimialakohtaisten organisaatioiden säännöistä, joista ne aikovat tehdä kaikkia tuottajaorganisaatioita tai toimijoita sitovia tietyllä alueella tai tietyillä alueilla.

(4) On tarpeen määrittää, missä muodossa jäsenvaltiot julkaisevat käynnistyshinnat, joita niiden alueella hyväksyttyjen tuottajaorganisaatioiden on sovellettava.

(5) Tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Määritelmät

Tässä asetuksessa tarkoitetaan

a) ’tuottajaorganisaatiolla’ kalastus- ja vesiviljelyalan tuottajaorganisaatioita ja niiden liittoja, jotka on perustettu asetuksen (EU) N:o 1379/2013 6 ja 9 artiklan mukaisesti;

b) ’toimialakohtaisilla organisaatioilla’ toimijoiden järjestöjä, jotka on perustettu asetuksen (EU) N:o 1379/2013 11 artiklan mukaisesti.

2 artikla

Tuottajaorganisaatioiden ja toimialakohtaisten organisaatioiden hyväksyntää koskevien hakemusten määräajat, menettelyt ja muoto

1. Kolmen kuukauden kuluessa siitä, kun jäsenvaltio on saanut hakemuksen, jolla haetaan hyväksyntää asetuksen (EU) N:o 1379/2013 14 ja 16 artiklan mukaisesti, asianomaisen jäsenvaltion on ilmoitettava tuottajaorganisaatiolle tai toimialakohtaiselle organisaatiolle kirjallisesti päätöksestään. Jos hyväksyntä evätään, jäsenvaltion on esitettävä sille perusteet.

2. Tuottajaorganisaatioiden ja toimialakohtaisten organisaatioiden hyväksyntää koskeva hakemus on tehtävä liitteessä I vahvistetussa muodossa.

3 artikla

Tuottajaorganisaation ja toimialakohtaisen organisaation hyväksynnän peruuttamista koskevat määräajat ja menettely

Kun jäsenvaltio aikoo peruuttaa tuottajaorganisaation tai toimialakohtaisen organisaation hyväksynnän asetuksen (EU) N:o 1379/2013 18 artiklan mukaisesti, sen on ilmoitettava aikomuksestaan asianomaiselle järjestölle ja ilmoitettava perumisen syyt. Jäsenvaltion on annettava asianomaiselle tuottajaorganisaatiolle tai toimialakohtaiselle organisaatiolle mahdollisuus esittää huomautuksensa kahden kuukauden kuluessa.

4 artikla

Hyväksynnän myöntämis- tai peruuttamispäätöksistä annettavien ilmoitusten muoto, määräajat ja menettelyt

1. Ilmoitukset, joita jäsenvaltioiden on annettava komissiolle päätöksistään myöntää tai peruuttaa tuottajaorganisaatioiden tai toimialakohtaisten järjestöjen hyväksyntä asetuksen (EU) N:o 1379/2013 14, 16 tai 18 artiklan mukaisesti, on annettava liitteessä II vahvistetussa muodossa.

2. Jäsenvaltioiden on toimitettava ilmoitus ensimmäisessä kohdassa tarkoitetusta päätöksestä kahden kuukauden kuluessa päätöksen tekemisestä.

3. Ilmoitukset on toimitettava XML-tiedostona, yksi kustakin ilmoituksesta. XML-tiedosto on lähetettävä seuraavaan komission funktionaaliseen sähköpostiosoitteeseen liitteenä: MARE-B2@ec.europa.eu otsikolla: communication on POs/IBOs.

5 artikla

Jäsenvaltioiden kaikkia tuottajia tai toimijoita sitoviksi aikomia sääntöjä koskevan ilmoituksen muoto ja menettely

1. Ilmoitukset, joita jäsenvaltioiden on annettava komissiolle siitä, mitkä säännöt ne aikovat tehdä kaikkia tuottajaorganisaatioita tai toimialakohtaisia organisaatioita sitoviksi tietyllä alueella tai tietyillä alueilla asetuksen (EU) N:o 1379/2013 22 ja 23 artiklassa säädetyn mukaisesti, on annettava liitteessä III vahvistetussa muodossa.

2. Jäsenvaltioiden on toimitettava ilmoitus komissiolle vähintään kaksi kuukautta ennen suunniteltua sääntöjen laajentamisen voimaantulopäivää.

3. Kaikista suunnitelluista muutoksista, jotka koskevat kaikkia tuottajia tai toimijoita sitovia sääntöjä, on ilmoitettava 1 ja 2 kohdan mukaisesti.

6 artikla

Käynnistyshintojen julkaisemismuoto

Jäsenvaltioiden on julkaistava asetuksen (EU) N:o 1379/2013 31 artiklan 4 kohdassa tarkoitetut käynnistyshinnat tämän asetuksen liitteessä IV vahvistetussa muodossa.

7 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 2013. Komission puolesta Puheenjohtaja José Manuel BARROSO

(1) Katso tämän virallisen lehden sivu 1

LIITE I HYVÄKSYNTÄHAKEMUSTEN MUOTO Tiedot, jotka on sisällytettävä tuottajaorganisaatioiden ja toimialakohtaisten organisaatioiden hyväksyntää koskeviin hakemuksiin: a) tuottajaorganisaation ja toimialakohtaisen organisaation perustamiskirja; b) sisäistä toimintaa koskevat säännöt asetuksen (EU) N:o 1379/2013 17 artiklan periaatteiden mukaisesti; c) niiden henkilöiden nimet, joilla on valtuudet toimia tuottajaorganisaatioita ja toimialakohtaista organisaatioita varten ja sen puolesta; d) näyttö siitä, että tuottajaorganisaatio asetuksen (EU) N:o 1379/2013 14 artiklan 1 kohdan ja toimialakohtainen organisaatio 16 artiklan 1 kohdan edellytysten mukainen; e) yksityiskohtaiset tiedot tuottajaorganisaation ja toimialakohtaisen organisaation toteuttamista toimista, myös sillä toiminta-alalla ja niiden kalastus- ja vesiviljelytuotteiden osalta, joille hyväksyntää haetaan.

LIITE II HYVÄKSYNNÄN MYÖNTÄMIS- TAI PERUUTTAMISPÄÄTÖKSIÄ KOSKEVAN ILMOITUKSEN MUOTO Tiedot, jotka on sisällytettävä jäsenvaltioiden komissiolle antamiin ilmoituksiin hyväksynnän myöntämistä tai peruuttamista koskevista päätöksistä. Kentän nimi Tietoyksikön nimi (1) Merkkien enimmäismäärä Määrittely ja huomautukset Jäsenvaltio MS 3 Jäsenvaltio (kolmikirjaiminen ISO-koodi), joka ilmoittaa hyväksynnän myöntämistä tai peruuttamista koskevasta päätöksestä Järjestön tyyppi TO 3 PO: tuottajaorganisaatio; APO: tuottajaorganisaatioiden liitto; IBO: toimialakohtainen organisaatio Rekisteröinnin numero RN — Numero, jolla organisaatio on rekisteröity Järjestön nimi NO — Tuottajaorganisaation, tuottajaorganisaatioiden liiton tai toimialakohtaisen organisaation nimi, jolla ne on rekisteröity Yhteystiedot CO 100 Vapaamuotoinen teksti. Osoitteen on oltava riittävän selkeä, jotta organisaatioon voidaan ottaa yhteyttä: postiosoite, puhelin- ja faksinumero, sähköpostiosoite, verkkosivusto Toiminta-alue AA — N tarkoittaa kansallinen T tarkoittaa ylikansallinen (ilmoittakaa muiden jäsenvaltioiden kolmikirjaiminen ISO-koodi) Toimivaltaan kuuluva alue AC 100 Tarkennettuna yksi tai useampi seuraavista aloista: Tuottajaorganisaatiot: merialueiden vesiviljely, makean veden vesiviljely; rannikkokalastus, johon kuuluu pienimuotoinen kalastus; avomerikalastus ja kaukokalastus; muu (täsmennettävä) Toimialakohtaiset organisaatiot: Tuotanto (kalastus tai vesiviljely); jalostus; kaupan pitäminen; muu (täsmennettävä) Hyväksynnän myöntämispäivä DR 10 vvvv-kk-pp Hyväksynnän peruuttamispäivä DW 10 tarvittaessa vvvv-kk-pp (1) Tietoyksiköt on sijoitettava kantayksikköön, joka on nimeltään ORG. Nimialue on seuraavanlainen: urn:xeu:mare:grant-withdrawal-recognition-organisation:v1

LIITE III SÄÄNTÖJEN LAAJENTAMISTA KOSKEVAN ILMOITUKSEN MUOTO Tiedot, jotka on sisällytettävä jäsenvaltioiden komissiolle antamiin ilmoituksiin sääntöjen laajentamisesta: a) tuottajaorganisaation ja toimialakohtaisen organisaation nimi ja postiosoite; b) kaikki tarvittavat tiedot sen osoittamiseksi, että tuottajaorganisaatio on asetuksen (EU) N:o 1379/2013 22 artiklan 2 tai 3 kohdan ja toimialakohtainen organisaatio 23 artiklan 1 kohdan a alakohdan mukaisesti edustava; c) laajennettavat säännöt; d) perustelut sääntöjen laajentamiselle ja niitä tukevat tiedot ja muut asiaa koskevat tiedot; e) alue tai alueet, joilla säännöistä on tarkoitus tehdä sitovia; f) sääntöjen laajentamisen soveltamisjakso; g) voimaantulopäivä.